Isejuhtivate sõidukite tehnoloogiat arendava ja mehitamata robotkullereid tootva Cleveron Mobility AS-i aktsiate esmase avaliku pakkumise käigus märgiti 6 734 investori poolt kokku 2 706 373 aktsiat 5 060 917,51 euro eest ehk ettevõtte soovitud 5 miljonit eurot märgiti täis väikese varuga.
Kõik kuni 10 000 aktsiat märkinud investorid saavad aktsiad kätte täies ulatuses. Üle 10 000 aktsia märkijad saavad 10 000 ületavas osas 69,48% aktsiatest.
Cleveron Mobility juhatuse esimehe Arno Küti sõnul oli pakkumine väga edukas arvestades keerulisi aegu finantsturgudel. „Täname kõiki märkijaid ja võtame avasüli vastu meie uued aktsionärid, keda on ligikaudu 7000. Me teeme kõik selleks, et keegi ei peaks pettuma oma investeeringus,“ ütles Kütt.
Paralleelselt toimunud kinnise suunatud pakkumise käigus märkis täiendavalt 2 investorit aktsiaid vähemalt 100 tuhande euro eest. Ühtekokku märkisid nad 106 976 aktsiat. Tegemist on esimese osaga kinnisest suunatud pakkumisest.
Pakkumise käigus märgitud aktsiad kantakse investorite väärtpaberikontodele eelduslikult 22. juunil 2022 või sellele lähedasel kuupäeval. Ettevõtte kõik aktsiad on plaanis võtta kauplemisele Nasdaq Tallinn AS-i pool peetavas mitmepoolses kauplemissüsteemis First North ja esimeseks kauplemispäevaks on eelduslikult 28. juuni 2022 või sellele lähedane kuupäev.
Aktsiate avaliku pakkumisega kaasatud vahendeid kavatseb ettevõte kasutada tehnoloogiaarenduseks ja muudeks äriarendusteks. Cleveron Mobility AS on välja kasvanud pakiautomaatide ülemaailmsest innovatsiooniliidrist Cleveron AS-ist. Cleveron Mobility eesmärk on sarnane, mida Cleveron on teinud pakiautomaatidega – laieneda suureneva e-kaubandusega osakaaluga linnadesse üle maailma ja muuta robotkullerid osaks igapäevasest pakkide kättetoimetamisest.
Cleveron Mobility robotkullerid on tänavalegaalsed ja 100% elektrilised ning suutelised läbima ühe laadimisega kuni 100 km, mistõttu sobivad väga hästi linnasiseseks pakiveoks vähendades sealjuures heitgaase ja müra.